CELEX: 31959R0005
Language: hr
Date: 1958-12-22 00:00:00
Title: Uredba br. 5 o izmjeni popisa B iz Priloga IV. Ugovoru

12/Sv. 002
            
            
               HR
            
            
               Službeni list Europske unije
            
            
               11
            
         31959R0005
   
               P 007/185
            
            
               SLUŽBENI LIST EUROPSKE UNIJE
            
            
               22.12.1958.
            
         
      UREDBA br. 5
   o izmjeni popisa B iz Priloga IV. Ugovoru
   VIJEĆE EUROPSKE ZAJEDNICE ZA ATOMSKU ENERGIJU,
   uzimajući u obzir odredbe Ugovora, a posebno njegov članak 1. i članak 92. drugi stavak,
   uzimajući u obzir prijedlog Komisije,
   budući da su nuklearni reaktori navedeni na popisu A 2 iz Priloga IV. Ugovoru, dok su komponente i dijelovi za nuklearne reaktore navedeni na popisu B;
   budući da činjenica da se nuklearni reaktori, s jedne strane, i komponente i dijelovi za nuklearne reaktore, s druge strane, podvrgavaju različitim carinskim režimima predstavlja značajnu prepreku u ostvarivanju ciljeva Zajednice;
   budući da bi takva razlika u režimima potaknula uvoz kompletnih nuklearnih reaktora u Zajednicu te bi u nepovoljni položaj stavila proizvodnju komponenti i dijelova nuklearnih reaktora u industrijama Zajednice;
   budući da se, stoga, iznimni režim koji je posljedica upisa komponenti i dijelova za nuklearne reaktore na popis različit od onog na kojem se nalaze sami reaktori, mora zamijeniti režimom u kojem će se komponente i dijelovi za nuklearne reaktore uključiti na isti popis na kojem je navedena cjelina kojoj su namijenjeni;
   budući da se takav rezultat dobiva brisanjem stavke „komponente i dijelovi za nuklearne reaktore” iz popisa B u Prilogu IV. Ugovoru;
   DONIJELO JE OVU UREDBU:
   Članak 1.
   U popisu B iz Priloga IV. Ugovoru briše se stavka „komponente i dijelovi za nuklearne reaktore”.
   Članak 2.
   Ova Uredba stupa na snagu dvadesetog dana od dana objave u Službenom listu Europskih zajednica.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. prosinca 1958.
      
         
            Za Vijeće
         
         
            Predsjednik
         
         S. BALKE